जाबालदर्शनोपनिषत्/खण्डः ८
'''अनुक्रमणिका

अथातः संप्रवक्श्यामि धारणाः पञ्च सुव्रत ।	
देहमध्यगते व्योम्नि बाह्याकाशं तु धारयेत् ॥ १॥	
प्राणे बाह्यानिलं तद्वज्ज्वलने चाग्निमौदरे ।	
तोयं तोयांशके भूमिं भूमिभागे महामुने ॥ २॥	
हयवरलकाराख्यं मन्त्रमुच्चारयेत्क्रमात् ।	
धारणैषा परा प्रोक्ता सर्वपापविशोधिनी ॥ ३॥	
जान्वन्तं पृथिवी ह्यंशो ह्यपां पाय्वन्तमुच्यते ।	
हृदयांशस्तथाग्नंशो भ्रूमध्यान्तोऽनिलांशकः ॥ ४॥	
आकाशांशस्तथा प्राज्ञ मूर्धांशः परिकीर्तितः ।	
ब्रह्माणं पृथिवीभागे विष्णुं तोयांशके तथा ॥ ५॥	
अग्न्यंशे चे महेशानमीश्वरं चानिलांशके ।	
आकाशांशे महाप्राज्ञ धारयेत्तु सदाशिवम् ॥ ६॥	
अथवा तव वक्श्यामि धारणां मुनिपुङ्गव ।	
पुरुषे सर्वशास्तारं बोधानन्दमयं शिवम् ॥ ७॥	
धारयेद्बुद्धिमान्नित्यं सर्वपापविशुद्धये ।	
ब्रह्मादिकार्यरूपाणि स्वे स्वे संहृत्य कारणे ॥ ८॥	
सर्वकारणमव्यक्तमनिरूप्यमचेतनम् ।	
साक्शादात्मनि संपूर्णे धारयेत्प्रणवेन तु ।	
इन्द्रियाणि समाहृत्य मनसात्मनि योजयेत् ॥ ९॥ इति॥	
इत्यष्टमः खण्डः ॥ ८॥